**Luonnos 19.5.2020**

**Valtioneuvoston asetus kaupunkien vesien hallintaa ja haitallisten aineiden vähentämistä koskeviin hankkeisiin myönnettävästä valtionavustuksesta**

**1 § Soveltamisala**

Tässä asetuksessa säädetään valtion varoista myönnettävästä valtionavustuslain 5 §:n 3 momentin mukaisesta valtionavustuksesta hankkeisiin, jotka koskevat kaupunkien vesien hallintaa ja haitallisten aineiden vähentämistä.

Jos avustusta myönnetään taloudelliseen toimintaan, avustukseen sovelletaan joko mitä tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti annetussa komission asetuksessa (EU) N:o 651/2014 (*yleinen ryhmäpoikkeusasetus*) säädetään tai mitä Euroopan unionin toiminnasta tehdyn sopimuksen 107 ja 108 artiklan soveltamisesta vähämerkityksiseen tukeen annetussa komission asetuksessa (EU) N:o 1407/2013 (*de minimis -asetus*) säädetään.

**2 § Määritelmät**

Tässä asetuksessa tarkoitetaan:

1. kaupunkien vesillä hulevesiä ja yhdyskuntajätevesiä;
2. vesiympäristölle haitallisella aineella yhteisön vesipolitiikan puitteista annetun Euroopan parlamentin ja neuvoston direktiivin 2000/60/EY, jäljempänä vesipuitedirektiivi, mukaisesti vahvistettuja vaarallisia prioriteettiaineita sekä muita kuin vesipuitedirektiivin mukaisesti vahvistettuja vaarallisia prioriteettiaineita ja kansallisessa menettelyssä määritettyjä vesiympäristölle haitallisia aineita;
3. muulla haitallisella aineella muita kuin 2 kohdassa tarkoitettuja haitallisia aineita.

**3 § Valtionapuviranomainen**

Valtionavustuslaissa tarkoitettuna valtionapuviranomaisena tämän asetuksen nojalla myönnettävässä avustuksessa toimii elinkeino-, liikenne- ja ympäristökeskus.

**4 § Avustettavat hankkeet**

Valtionavustusta voidaan myöntää hankkeisiin, joilla edistetään kaupunkien vesiin liittyen:

1. niiden hallintaa luonnonmukaisilla tai vastaavilla menetelmillä, jotka edistävät luonnon monimuotoisuutta ja ihmisten hyvinvointia;
2. vesiympäristölle haitallisten aineiden päästöjen vähentämistä tai lopettamista;
3. tietämystä myös muiden haitallisten aineiden poistomahdollisuuksista, esiintymisestä raakavedessä ja muussa vesiympäristössä sekä niiden vaikutuksista;
4. edellä 1-3 kohdissa tarkoitettuja päämääriä muilla tavoin.

**5 § Avustuksen myöntämisen yleiset edellytykset ja rajoitukset**

Avustuksen myöntäminen perustuu kokonaisharkintaan sekä arviointiin hankkeiden odotetusta vaikuttavuudesta vesien hyvän tilan tavoitteeseen pääsemiseksi sekä kustannustehokkuudesta, laadusta ja toteuttamiskelpoisuudesta.

Kun avustukseen sovelletaan yleistä ryhmäpoikkeusasetusta, elinkeino-, liikenne- ja ympäristökeskus ei saa myöntää tukea sellaiselle vaikeuksissa olevalle yritykselle, jota tarkoitetaan ryhmäpoikkeusasetuksen 2 artiklan 18 kohdassa. Tukea ei saa myöntää eikä myönnettyä tukea antaa, jos tuen hakija ei ole noudattanut eräiden valtion tukea koskevien Euroopan yhteisöjen säännösten soveltamisesta annetun lain (300/2001) 1 §:ssä tarkoitettua tuen takaisinperintäpäätöstä.

**6 § Avustuksen saaja**

Avustusta voidaan myöntää kunnille, yhdistyksille, yrityksille ja muille yhteisöille lukuun ottamatta valtion virastoja ja laitoksia.

**7 § Avustuksen enimmäismäärä**

Myönnettävän avustuksen osuus hyväksyttävistä kustannuksista voi olla enintään 80 prosenttia.

Poiketen siitä mitä 1 momentissa säädetään, kun avustukseen sovelletaan yleistä ryhmäpoikkeusasetusta, avustuksen enimmäismäärä määräytyy yleisen ryhmäpoikkeusasetuksen 25 tai 36 artiklan mukaisesti.

**8 § Hyväksyttävät kustannukset**

Avustusta voidaan myöntää seuraaviin välttämättömiin ja kohtuullisiin kustannuksiin:

1. hankkeen henkilöstökustannukset;
2. matkakustannukset;
3. välittömästi hankkeen toteuttamiseen liittyvät hankintakustannukset;
4. vaikutusten seurannan kustannukset;
5. muut hankkeen toteuttamisen kustannukset.

Poiketen siitä, mitä 1 momentissa säädetään, hyväksyttävät kustannukset määräytyvät yleisen ryhmäpoikkeusasetuksen 25 tai 36 artiklan mukaisesti, kun avustukseen sovelletaan yleistä ryhmäpoikkeusasetusta.

**9 § Voimaantulo**

Tämä asetus tulee voimaan 15 päivänä syyskuuta 2020 ja on voimassa 31 päivään joulukuuta 2025.